**Ministru kabineta noteikumu projekta**

**„Kārtība, kādā valsts budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes nodrošina saistību reģistrāciju ”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Noteikumu projekts „Kārtība, kādā valsts budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes nodrošina saistību reģistrāciju” (turpmāk – projekts) ir sagatavots, balstoties uz Likuma par budžetu un finanšu vadību (turpmāk – LBFV) 29.panta ceturtajā daļā doto deleģējumu. |
|  2. |  Pašreizējā situācija un problēmas | Gadskārtējā valsts budžeta likumā tiek apstiprināts valsts budžeta ilgtermiņa saistību maksimāli pieļaujamais apjoms (kā budžeta likuma pielikums), tomēr šobrīd spēkā esošie normatīvie akti nenosaka vienotus principus un kārtību, kādā valsts budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes (turpmāk – iestādes) ieraksta uzņemto saistību reģistrāciju.Šobrīd trūkst nepieciešamās informācijas par valsts sektorā uzņemtajām valsts budžeta saistībām kopumā, jo katra iestāde veic noslēgto līgumu reģistrāciju atbilstoši savām vajadzībām, līdz ar to šo informāciju nav iespējams apkopot. Valsts budžeta saistību reģistra (turpmāk - saistību reģistrs) izveide sekmētu valsts budžeta izdevumu vadības pilnveidošanu un maksājumu kavējumu risku mazināšanu, nodrošinot valsts sektorā uzņemto valsts budžeta saistību un ar tām saistīto maksājumu pārraudzību. |
|  3. |  Saistītie politikas ietekmes novērtējumi un pētījumi | Projekts šo jomu neskar |
|  4. |  Tiesiskā regulējuma mērķis un būtība | Projekts ir izstrādāts, lai noteiktu vienotu kārtību, kādā iestādes uzņemtās valsts budžeta saistības ieraksta saistību reģistrā (nosakot termiņus, kādos saistības ir jāieraksta saistību reģistrā, pieļaujamo saistību periodu – vidēja termiņa vai ilgtermiņa saistības, informāciju par noslēgto līgumu u.c.). Ņemot vērā, ka vidēja termiņa makroekonomiskās attīstības un fiskālās politikas ietvaru izstrādā trīs saimnieciskajiem gadiem, projekts paredz iestādēm reģistrēt visas valsts budžeta saistības, kuru darbības termiņš pārsniedz saimnieciskā gada ietvarus, nosakot šo saistību dalījumu šādās grupās: valsts budžeta ilgtermiņa saistības (tās, kuras tiek ietvertas gadskārtējā valsts budžeta likuma pielikumā „Valsts budžeta ilgtermiņa saistību maksimāli pieļaujamais apjoms”) un valsts budžeta vidēja termiņa saistības (tās, kuras nav ietvertas budžeta pielikumā un kuru noslēgto līgumu darbības termiņš nepārsniedz trīs saimnieciskos gadus). LBFV šobrīd ir noteikta norma, kas ļauj iestādei uzņemties ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus, tai pat laikā ne reti izveidojas reālā situācija, kad iestādēm nākas noslēgt par uzturēšanai nepieciešamajām precēm vai pakalpojumiem līgumus, kuru darbības termiņš pārsniedz saimnieciskā gada robežas. Projektā tiek risināts arī šis jautājums, nosakot robežas, līdz kurām iestāde drīkst uzņemties minētas saistības.Projekts paredz ierakstīt saistību reģistrā visas iestādes valsts budžeta saistības, kas sniedzas pāri saimnieciskā gada robežām, tādējādi nodrošinot kontroli un caurskatāmību pār iestādes uzņemtajām valsts budžeta saistībām, tai skaitā uzturēšanās vajadzību nodrošināšanai. Projekts paredz, ka pārejas periodā līdz 2014.gada 1.jūlijam iestāde ievada savas iepriekšējā periodā uzņemtās valsts budžeta saistības, ja to darbības termiņš pārsniedz 2014.gada 31.decembri. Ja noslēgtā ilgtermiņa līguma darbības termiņš beidzas 2014.gada 31.decembrī un pēdējais maksājums veikts 2014.gadā, līgumu reģistrā neievada.Šīs anotācijas I sadaļas 2.punktā minētās problēmas noteikumu projekts atrisinās pilnībā. |
|  5. |  Projekta izstrādē iesaistītās institūcijas | Visas ministrijas un citas centrālās valsts iestādes |
|  6. |  Iemesli, kādēļ netika nodrošināta sabiedrības līdzdalība | Šis normatīvais akts ir paredzēts lietošanai valsts budžeta iestādēm, no valsts budžeta daļēji finansētām atvasinātām publiskām personām un budžeta nefinansētām iestādēm, tādēļ sabiedrības līdzdalība nav nepieciešama.  |
|  7. |  Cita informācija | Nav |
| **IV. Tiesību akta projekta ietekme uz spēkā esošo tiesību normu sistēmu** |
|  1. | Nepieciešamie saistītie tiesību aktu projekti | Līdz ar šī noteikumu projekta apstiprināšanu un līdz tā spēkā stāšanos brīdim būs nepieciešams kārtējos grozījumos LBFV iekļaut precizējošās normas attiecībā uz valsts ilgtermiņa saistību definējumu, kā arī citas tehniskā rakstura normas.  |
|  2. | Cita informācija | Nav  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes. |
| 2. | Projekta izpildes ietekme uz pārvaldes funkcijām |  Projekts šo jomu neskar  |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Esošā pārvaldes institucionālā struktūra netiek mainīta. Jaunas valsts institūcijas netiek radītas. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija |  Projekts šo jomu neskar |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija |  Projekts šo jomu neskar |
|  6. | Cita informācija |  Šī normatīvā akta ieviešanas nodrošināšanai tiks izmantoti līdzekļi ERAF finansētā projekta „Vienotas valsts iestāžu finanšu un vadības grāmatvedības sistēmas izveide un tās sasaiste ar vienoto valsts cilvēkresursu vadības sistēmu” ietvaros. Sistēmas uzturēšana tiks nodrošināta kārtējo gadu budžetos paredzēto līdzekļu ietvaros.Tiek paredzēts, ka saistības valsts iestādes reģistrēs savās lokālajās grāmatvedības sistēmās atbilstoši konkrētās iestādes grāmatvedības programmatūras funkcionalitātes iespējām (piem., līguma kartiņas funkcionalitāte, kas parasti nodrošina līguma reģistrēšanu norādot partneri, termiņu un kopējo līguma summu, pret kuru atkarībā no sistēmas iespējam tiek veikta kontrole (veicot attiecīgu grāmatojumu tiek veikta pārbaude vai netiek pārsniegta līguma kopējā summa)). Saistību reģistrācijas sistēma tiks izstrādāta pilnveidojot esošo Valsts kases informācijas sistēmu VBPBP, gan izmantojot manuālu datu ievadi, gan datu importu XLM formātā. Saistību reģistrācijas sistēma nodrošinās reģistrēto saistību konsolidācijas funkcionalitāti, lai šīs sistēmas centrāliem lietotājiem, kam pieejami dati par konkrēto nozari vai par visu valsts iestāžu saistībām, būtu pieejama informācija par uzņemto saistību kopējo apjomu, bet nepieciešamības gadījumā būtu iespēja veikt sīkāku analīzi, t.i, iegūt detalizētu informāciju par konkrētajām saistībām (tai skaitā kontrolējot, ka piešķirtais budžets ir pietiekams atbilstošā perioda saistību segšanai, kā arī neadekvāti nepārsniedz iestādes uzņemtās saistības).  |

Anotācijas II, III, V un VI sadaļa – Projekts šo jomu neskar

Finanšu ministrs A.Vilks

12.04.2011 9:11

882

S.Gannosa

67095424, Sandra.Gannosa@fm.gov.lv